Ватаным тәбиғәте

Ерем миңә йәннәт төҫлө,

Һәр биҙәк миңә матур.

Тыуған ерҙәй ниндәй ер

Йөрәккә шулай ятыр?!

Д. Талхина

Ниндәй матур шиғыр юлдары… Һәр кемдең тыуған иле була. Минең Ватаным – Башҡортостан. Рәсәй картаһында бер япраҡ саҡлы ғына, ә шул тиклем матур һәм бай тәбиғәт ҡосағында урынлашҡан. Республикабыҙҙа сәскәле икһеҙ-сикһеҙ ялан-ҡырҙар, ҡуйы урмандар, бейек-бейек тауҙар, текә ҡаялар, балыҡлы күлдәр, сылтырап аҡҡан шишмәләр бар, мул һыулы йылғалары ла етерлек.

Минең тыуған төйәгем – Әпсәләм ауылы. Ауылым бик ҙур ҙа түгел. Уны тирә-яҡтан урмандар, тауҙар уратып алған. Йәйге яландарҙа хуш еҫле сәскәләр үҫә, татлы емеш-еләк, бәшмәк, дарыу үләндәре, ҡоштар һайрауы – былар барыһы ла һәр кемде хайран ҡалдыра.

Йәшел йәй, емешле алтын көҙ, буранлы ҡыш, хуш еҫле яҙ булһынмы, тәбиғәт һәр береһен үҙенә тартып тора. Тыуған яғымда һәр йыл миҙгеле үҙенсә матур, сағыу.

Көҙҙөң йәме һушты ала- Тын алыуҙан тыйылам, Ал ямғырға әйләнәм дә Ер өҫтөнә ҡойолам, -

тип яҙа Динә Талхина апай, Ватанының матурлығына һоҡланып.

Урмандарҙа һоро айыуҙы, уҫал бүрене, хәйләкәр төлкөнө, ҡурҡаҡ ҡуянды осратырға мөмкин.

Мин ошо ерҙә тыуып үҫеүемә бик шатланам, тыуған яғымдың матурлығы, байлығы менән ғорурланам!